Diari Oficial de la Generalitat Valenciana


Sumari del DOGV 4399, del 16-12-2002 (2002/13290)

DECRET 201/2002, de 10 de desembre, del Consell de la Generalitat, pel qual s'establixen mesures especials davant de l'aparició de brots comunitaris de legionel·losi d'origen ambiental.
-----------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2002/12/10/201**

### Versions

 20/12/2002 - Actualitat  Text inicial: 17/12/2002 - 19/12/2002 

### Dades del document

Número de DOGV
:   4399

Data del DOGV
:   16-12-2002

Secció del DOGV
:   I. DISPOSICIONS GENERALS

Número del document
:   2002/13632


Data del document
:   10-12-2002

Organisme emissor
:   Conselleria de Sanitat

Tipus de document
:   Decret

Correcció d'errades

 Descriptors 

:   * legislació
    * malaltia infecciosa
    * higiene pública
    * epidèmia
    * prevenció de la contaminació
    * climatització
    * medicina preventiva

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Última revisió 20.12.2002**

**DECRET 201/2002, de 10 de desembre, del Consell de la Generalitat, pel qual s'establixen mesures especials davant de l'aparició de brots comunitaris de legionel·losi d'origen ambiental.**

**[(DOCV núm. 4399 de 16.12.2002)](http://www.docv.gva.es/datos/2002/12/16/pdf/2002_13869.pdf) Ref. 5606/2002**

Amb caràcter de normativa bàsica, el Reial Decret 909/2001, de 27 de juliol, establix els criteris higienicosanitaris per a la prevenció i control de la legionel·losi.

En l'àmbit preventiu, el Decret 173/2000, de 5 de desembre, del Consell de la Generalitat, establix les condicions higienicosanitàries que han de complir els equips de transferència de massa d'aigua en corrent d'aire amb producció d'aerosols, per a la prevenció de la legionel·losi.

En determinades circumstàncies, el bacteri legionel·la colonitza els sistemes d'aigua creats i manipulats per l'home, de forma que poden produir-se situacions epidèmiques que exigixen l'adopció de mesures especials que complementen els criteris establits en el citat decret.

En determinats àmbits territorials, per les seues própies característiques orogràfiques o de densitat industrial, entre altres circumstàncies, les situacions epidèmiques poden aparéixer amb major freqüència, i per aixó és necessària la definició de Zones d'Actuació Especial (ZAE) en les quals les mesures que cal aplicar tinguen major intensitat.

La major eficàcia en el desenvolupament i determinació de les mesures especials que cal aplicar en cas de brots epidèmics pot aconseguir-se a través de la creació d'un órgan específic que aglutine a representants de totes les administracions amb competència en la matèria.

Per tot aixó, a proposta conjunta dels consellers de Sanitat, de Medi Ambient, i d'Indústria, Comerç i Energia, després de la deliberació del Consell de la Generalitat, en la reunió del dia 10 de desembre del 2002,

DECRETE

**Article 1. Objecte**

És objecte del present decret l'establiment de mesures especials en cas de brots comunitaris de legionel·la d'origen ambiental, així com la definició de Zones d'Actuació Especial (ZAE).

Estes mesures s'establixen com addicionals a les que, amb caràcter preventiu estan contemplades en el Decret 173/2000, de 5 de desembre, del Consell de la Generalitat, pel qual s'establixen les condicions higienicosanitàries que han de complir els equips de transferència de massa d'aigua en corrent d'aire amb producció d'aerosols, per a la prevenció de la legionel·losi.

**Article 2. Comunicació administrativa en cas de brot** ****[1]****

L'existència d'un brot comunitari de legionel·la serà comunicat i definit per la Direcció General per a la Salut Pública, de la Conselleria de Sanitat, a l'ajuntament del municipi o municipis afectats, a la Conselleria de Medi Ambient i a la Conselleria d'Indústria, Comerç i Energia.

**Article 3. Declaració de Zona d'Actuació Especial (ZAE)**

Als efectes del present decret, es considerarà com a Zona d'Actuació Especial (ZAE) aquella en què existisca un major risc de contagi per legionel·la com a conseqüència d'un brot comunitari d'origen ambiental.

La Direcció General per a la Salut Pública, de la Conselleria de Sanitat, declararà la Zona d'Actuació Especial i definirà l'àmbit territorial afectat que constituïx la seua delimitació geogràfica.

**Article 4. Comissió de Gestió de la ZAE**

La Comissió estarà formada per representants de la Conselleria de Sanitat, Conselleria de Medi Ambient, Conselleria d'Indústria, Comerç i Energia i del o dels ajuntaments afectats.

El president de la Comissió serà el representant de la Conselleria de Sanitat, i este últim serà el responsable de la direcció i coordinació de les actuacions que cal portar a terme en la ZAE.

La Comissió té naturalesa d'órgan decisor de caràcter col·legiat, i és procedent contra els seus acords la interposició de recurs d'alçada davant de la Direcció General de Salut Pública.

Les funcions de la Comissió de Gestió de la ZAE seran les següents:

- Comunicarà i divulgarà la situació epidemiológica a través dels mecanismes que permeten una major rapidesa de notificació.

- Establirà un protocol d'actuació específic per a la ZAE en funció de les característiques del brot i gravetat de la situació, i proposarà les mesures que s'estimen adequades entre les previstes en el protocol d'actuació inclós com a annex II al present decret. Així mateix, estimarà el període de temps en què han de ser d'aplicació, i el protocol establit serà d'obligat compliment per als titulars de les instal·lacions de risc existents en la ZAE, amb independència del caràcter públic o privat de la seua titularitat.

- Igualment en funció de les característiques del brot i atenent a la naturalesa d'este, la Comissió definirà la freqüència de les preses de mostres per a l'anàlisi de les fonts d'exposició amb diferenciació dels distints nivells de risc, així com de la xarxa pública d'aigua. Tot aixó per a un període mínim d'un any, prorrogable fins a dos anys amb posterioritat a la conclusió del brot.

- La Comissió haurà de conéixer les órdens de precintat cursades per qualsevol administració, així com qualsevol incidència relacionada amb dites mesures.

- Davant de l'existència o sospita raonada de l'existència d'un risc imminent i extraordinari per a la salut, la Comissió podrà adoptar les mesures preventives que estime pertinents d'acord amb el que preveu l'article 26 de la Llei 14/1986, de 25 d'abril, General de Sanitat.

- Quan la Comissió de Gestió de la ZAE, com a conseqüència de les inspeccions i auditories realitzades, tinga coneixement de conductes o fets que pogueren constituir infracció administrativa, instarà a l'administració competent l'inici del procediment sancionador.

**Article 5. Consell Assessor**

Es crea un Consell Assessor format per experts de reconegut prestigi, quatre d'ells nomenats per la Conselleria de Sanitat, un per la Conselleria de Medi Ambient i un altre per la Conselleria d'Indústria, Comerç i Energia. El presidirà el conseller de Sanitat.

El citat Consell tindrà com a funció assessorar la Comissió de Gestió de la ZAE, així com les distintes administracions amb competències en la matèria. Este Consell podrà demanar, si ho considera necessari, la col·laboració d'assessors en les diferents matèries objecte dels seus treballs.

Com a representants de la Conselleria de Sanitat s'integrarà el comité d'experts que desenvolupava les funcions d'assessoria a l'administració sanitària.

**Article 6. Sol·licituds d'informació**

Els ajuntaments facilitaran a la Comissió de Gestió de la ZAE, de forma immediata, tota aquella informació que es requerisca i es considere necessària per a la recerca i detecció de l'origen de la font d'exposició de la malaltia, i seran d'especial importància els censos exhaustius d'instal·lacions de risc.

D'igual forma, i davant de la declaració d'un brot, qualsevol sol·licitud d'informació formulada per la Comissió de Gestió de la ZAE a qualsevol administració, institució, persona física o jurídica serà satisfeta de forma immediata.

**Article 7. Control de les instal·lacions**

Les distintes administracions competents realitzaran inspeccions i controls de les instal·lacions de risc ubicades en la ZAE, així com un mostratge representatiu de la xarxa d'aigües i d'altres possibles fonts d'exposició. Tot aixó, amb caràcter immediat.

Si existix o se sospita raonablement de l'existència d'instal·lacions causants del brot, com a conseqüència de les visites d'inspecció realitzades per les distintes administracions actuants, es podrà cursar orde de precinte de la corresponent instal·lació. El precinte serà efectuat, amb caràcter immediat, per l'ajuntament del municipi en què la instal·lació es trobe ubicada a través del cos de policia local. D'igual forma realitzarà la vigilància i control d'estos fins que se'n procedisca al desprecintat. Qualsevol activitat relacionada amb el precintat serà comunicada per l'administració actuant a la Comissió de Gestió de la ZAE.

**Article 8. Auditories** ****[2]****

Es realitzaran, així mateix, per part d’entitats especialitzades de reconeguda experiència, auditories de les instal·lacions de risc existents, analitzant aquells factors que puguen influir sobre la presència del bacteri causant del brot segons dispose la Comissió de Gestió de la ZAE. L'objectiu de les auditories consistix a complementar l'actuació inspectora i a avaluar les condicions estructurals, de manteniment, d'impacte poblacional, de l'efectivitat dels tractaments realitzats i es consideraran les característiques de l'aigua, els biocides usats, els adjuvants i qualssevol que puguen incidir en el creixement i multiplicació del bacteri.

**Article 9. Obligacions dels titulars de les instal·lacions de risc**

Els titulars de les instal·lacions de risc estan obligats a notificar al president de la Comissió de Gestió de la ZAE qualsevol parada de les instal·lacions que supere els cinc dies d'inactivitat d'estes, així com la seua neteja i desinfecció, i presentaran una cópia dels certificats que acrediten la realització d'estes actuacions efectuades per empresa autoritzada i registrada segons annex I.

Esta neteja i desinfecció constituïx un requisit indispensable i previ a la represa de l'activitat de la instal·lació afectada, i es realitzarà segons el procediment descrit en l'Orde conjunta de 22 de febrer del 2001, de les conselleries de Medi Ambient i de Sanitat, per la qual s'aprova el protocol de neteja i desinfecció dels equips de transferència de massa d'aigua en corrent d'aire amb producció d'aerosols, per a la prevenció de legionel·losi.

**Article 10. Infraccions i sancions**

Les infraccions al que es disposa en el present decret tindran caràcter d'infraccions administratives, d'acord amb el que disposa la Llei 14/1986, de 25 d'abril, General de Sanitat, i normativa vigent sobre control i prevenció de legionel·losi.

Quant a les sancions, seran d'aplicació les previstes en la mencionada normativa en la graduació corresponent i en la seua quantia màxima.

DISPOSICIÓ ADDICIONAL

Per a tot l'àmbit de la Comunitat Valenciana, abans de la posada en servici de noves instal·lacions subjectes a reglaments de seguretat industrial o en el cas de modificacions substancials d'estes, els seus titulars hauran d'acreditar davant de la Conselleria d'Indústria, Comerç i Energia, mitjançant un certificat del tècnic competent, el compliment de les condicions previstes en el Decret 173/2000, de 5 de desembre, del Consell de la Generalitat, pel qual s'establixen les condicions higienicosanitàries que han de complir els equips de transferència de massa d'aigua en corrent d'aire amb producció d'aerosols, per a la prevenció de la legionel·losi, i el Reial Decret 909/2001, de 27 de juliol, pel qual s'establixen els criteris higienicosanitaris per a la prevenció i control de la legionel·losi.

DISPOSICIONS FINALS

**Primera**

Per a l'àmbit territorial de les ZAE s'establiran els mecanismes precisos per a una recerca activa d'instal·lacions de risc, a través de les corresponents inspeccions, quan es considere necessari per la Comissió de Gestió de la ZAE. El Consell de la Generalitat aprovarà i disposarà els mitjans necessaris per a realitzar esta recerca activa, que comporta inspeccions, preses de mostres, analítiques, personal expert, equips externs, així com qualsevol altra necessitat que garantisca l'efectivitat i la rapidesa de l'actuació inspectora.

**Segona**

El Consell de la Generalitat portarà a terme les actuacions necessàries per a habilitar línies pressupostàries adequades perquè la Conselleria d'Indústria, Comerç i Energia puga establir, mitjançant orde, les oportunes convocatóries d'ajudes destinades a finançar la inversió necessària per a la substitució d'equips subjectes a les prescripcions del Decret 173/2000, de 5 de desembre, del Consell de la Generalitat.

**Tercera**

El present decret entrarà en vigor el sendemà de la publicació en el Diari Oficial de la Generalitat Valenciana.

València, 10 de desembre del 2002

El president de la Generalitat Valenciana,

JOSÉ LUIS OLIVAS MARTÍNEZ

El conseller de Sanitat,

SERAFÍN CASTELLÁ GÓMEZ

El conseller de Medi Ambient,

FERNANDO MODREGO CABALLERO

El conseller d’Indústria, Comerç i Energia,

FERNANDO V. CASTELLÓ BORONAT

ANNEX I

Dades de l'empresa contractada

Nom:

Nombre de registre:

Domicili:

NIF:

Telèfon:

Fax:

Dades del contractant:

Nom:

Domicili:

NIF:

Telèfon:

Fax

Instal·lació tractada: (1)

Productes utilitzats:

Nom comercial:

En el cas de biocides, número de registre:

Altres productes. Presenta fitxa de dades de seguretat:

Protocol seguit: (dosis emprades i temps d'actuació) (2)

Responsable tècnic

Nom:

DNI:

Número de carnet: Data de caducitat:

Responsable del tractament:

Nom:

DNI:

Número de carnet: Data de caducitat:

Data de realització del tractament.

Firma del responsable del tractament i firma del responsable de la instal·lació.

(1) S'hauran d'enumerar tots els elements que integren la instal·lació tractada (depósits, xarxa de conductes, equips terminals, etc.)

(2) Haurà d'enumerar, en document adjunt, totes les operacions seguides en la desinfecció de cada un dels elements integrants, incloent-hi dosis emprades de biocides, temps d'actuació, així com els valors dels mesuraments realitzats.

ANNEX II. Protocol d'actuació

1. Mesures generals d'actuació:

- Durant el període de vigència de les Zones d'Actuació Especial (ZAE) es procedirà a la neteja i desinfecció dels equips contemplats en el Decret 173/2000 almenys amb caràcter trimestral.

- Si l'aigua d'aportació dels dits equips és rectificada prèviament (descalcificació o altres), serà sotmesa a una cloració de reforç equivalent a 2 ppm durant 20 minuts1, mantenint un pH entre 7 i 8.

- Si hi ha un depósit pulmó previ, es mantindran les condicions de clor almenys a 0.8 ppm i pH entre 7 i 8, sense perjuí d'altres desinfeccions prèvies que puga sotmetre's l'aigua d'aportació.

- Els regs per aspersió utilitzaran exclusivament aigua directa de xarxa, i es faran preferiblement de bon matí. Queda prohibida la utilització en este tipus de regs d'aigües d'un altre origen.

- Es pararan temporalment les fonts ornamentals, i se sotmetran a la neteja i desinfecció abans de la posada en marxa.

- Els regs en obres per a forjats de formigó, en moviments de terres, neteges de viaris o activitats semblants es realitzaran amb aigua de xarxa. Si hi ha emmagatzemament in situ en depósit, haurà de renovar-se l'aigua diàriament.

- La xarxa de proveïment mantindrà una cloració entre 1 i 1.5 ppm en punts distals, en les zones proveïdes des de depósits de regulació. En zones proveïdes directament des de captacions, sense temps de retenció en depósits, es mantindrà entre 1.5 i 2.0 ppm en punts distals.

- Els controls reglamentaris de clor en la xarxa s'incrementaran, i hauran d'incloure a més tots els depósits de regulació del proveïment.

2. Instruccions específiques per a torres de refredament i condensadors evaporatius:

- Amb caràcter general, l'aigua d'aportació procedirà de la xarxa pública d'aigües potables i, excepcionalment, la Comissió de Gestió de la ZAE podrà autoritzar un subministrament alternatiu d'aigua que, en tot cas, serà sotmés a un procés de desinfecció equivalent a una cloració a 2 ppm durant 180 minuts en un depósit previ1, i certificarà cada 15 dies l'absència de bacteris del gènere Legionel·la mitjançant anàlisi en un laboratori homologat.

- L'aigua de recirculació se sotmetrà a desinfecció en continu amb un biocida monitoritzable.

Així mateix, existirà un registre continu de les concentracions d'este, preferiblement automàtic (en qualsevol cas, el temps entre dos mostratges consecutius serà inferior a 1/2 hora). En cas d'utilitzar clor es mantindrà entre 1 i 2 ppm amb un pH entre 7 i 8.

- Estos equips estaran dotats amb separadors de gotes d'alta eficàcia. La quantitat d'aigua arrossegada serà inferior al 0,05% del cabal de recirculació de l'aparell.

3. Instruccions específiques per a humectadors:

- Utilitzaran en l'aportació exclusivament aigua de la xarxa pública.

- En cas que existisca recirculació d'aigua, es canviarà diàriment l'aigua de la safata, inde pendentment de les porgues de desconcentració o del règim de funcionament de l'aparell.

A més, es netejarà la safata amb una periodicitat setmanal almenys.

- Es buidarà completament la safata quan l'aparell estiga parat, i es deixarà eixuta.

4. Instruccions específiques per a altres aparells i instal·lacions:

- A este tipus d'aparells i instal·lacions els seran aplicables les mesures generals d'actuació ressenyades.

- Els llavadors de fums de calderes d'instal·lacions centralitzades de calefacció i aigua calenta sanitària només utilitzaran aigua directa de la xarxa, sense recirculació.

APÈNDIX 1. Càlcul del volum d’un depósit previ ****[3]****

Atés un consum màxim d’aigua «q», una cloració equivalent [CLRequivalent] durant un temps equivalent teq, el volum necessari perquè el 90% de l’aigua estiga almenys en eixes condicions de desinfecció, clorant l’aigua a [CLRreal] és:

|  |  |  |  |
| --- | --- | --- | --- |
| *V* > | *teq* **·** *q* | **·** | [*CLReq*] |
| *Ln*(1,1) | [*CLRreal*] |

Complint a més que V/q >30 minuts

---

****[1]****Redacció que en fa la **[Correcció d'errades](http://www.docv.gva.es/index.php?id=26&sig=5705/2002)** publicada en el DOCV núm. 4.402 de 19.12.2002. Ref. Base Dades 5705/2002.

****[2]****Ibídem.

****[3]****Redacció que en fa la **[Correcció d'errades](http://www.docv.gva.es/index.php?id=26&sig=5642/2002)** publicada en el DOCV núm. 4.401 de 18.12.2002. Ref. Base Dades 5642/2002.


Còpia Permalink ELI